b'\n_START_ARTICLE_\nArkadia \xe2\x80\x93 reisen til jordas indre\n_START_PARAGRAPH_\nArkadia \xe2\x80\x93 reisen til jordas indre (orig: Les Mondes Engloutis. P\xc3\xa5 norsk \xc2\xabDe sunkne verdener\xc2\xbb) er en fransk animerte science fiction- og eventyrserie for barn og unge som gikk p\xc3\xa5 France Television  fra 1985 til 1987. Serien handlet om en sivilisasjon i jorden indre. Denne oppstod etter en stor katastrofe p\xc3\xa5 jorden. De overlevende flyktet deretter inn til jordens sentrum, hvor de skapte en ny silivilisasjon kalt Arkadia. Der inne ble de holdt i live av Shagma, en kunstig sol plassert i sentrum av byen. \xc3\x85rtusener senere oppdaget de at Shagma var i ferd med \xc3\xa5 d\xc3\xb8 av en slags sykdom. En gruppe fra Arkadia la derfor ut p\xc3\xa5 en farefull ferd for \xc3\xa5 finne en kur.  _NEWLINE_Serien ble produsert av Michel Gauthier, Nina Wolmark (skrev ogs\xc3\xa5 sangtekstene) og Gilbert Wolmark. Vladimir Cosma sto for melodi til sangene. Selskapene France Animation og France 2 sto for produksjonen. Serien best\xc3\xa5r av to sesonger p\xc3\xa5 26 episoder hver (52 episoder til sammen). Boybandet Menudo fremf\xc3\xb8rte kjenningsmelodien for deler av den andre sesongen. Serien hadde premiere p\xc3\xa5 den franske kanalen Antenne2 den 17. september 1985. _NEWLINE_I Norge ble den vist p\xc3\xa5 NRKs Frokost-TV p\xc3\xa5 1980-tallet, i original fransk versjon, og tekstet p\xc3\xa5 nynorsk. F\xc3\xb8rste sending p\xc3\xa5 norsk TV var 6. september 1986. I Norge ble serien ogs\xc3\xa5 kjent under tittelen Shagma.\n_START_SECTION_\nSynopsis\n_START_PARAGRAPH_\nHistorien omhandler en urgammel sivilisasjon. Etter den \xc2\xabStore Katastrofen\xc2\xbb flyktet de overlevende inn til jordens sentrum, hvor de skapte en by kalt Arkadia. Byen gis lys og liv fra Shagma (kalt Tehra i den engelske versjonen), en kunstig sol som ligger i sentrum av byen. Uvitende om at det fremdeles fantes liv p\xc3\xa5 jordens overflate bestemte byens eldste seg for \xc3\xa5 l\xc3\xa5se bort all informasjon om sin fortid, og det ble forbudt \xc3\xa5 g\xc3\xa5 inn i byens arkiver, som etter hvert blir glemt. \xc3\x85rtusener senere oppdager man at Shagma er i ferd med \xc3\xa5 d\xc3\xb8 av en mystisk \xc2\xabsykdom\xc2\xbb, men ingen vet lenger hvordan solen fungerer. I desperasjon bryter Arkadias barn loven, og opps\xc3\xb8ker de n\xc3\xa5 mytiske arkivene. Der finner de Shag-Shag som var satt til \xc3\xa5 vokte arkivene, og med hans hjelp og kunnskaper fra arkivene skaper barna en budbringer, Arkana, som de sender mot overflaten (ombord i Shag-Shag) for \xc3\xa5 lete etter en kur for den d\xc3\xb8ende solen (i den tro at beboerne p\xc3\xa5 overflaten er like avanserte som deres fjerne forfedre som en gang skapte Shagma)._NEWLINE_I en hule n\xc3\xa6r overflaten m\xc3\xb8ter Arkana Bob og Rebecca, to s\xc3\xb8sken fra overflaten, og Spartakus, en vandrer og tidligere gladiator fra en av de mange strataene under jorden. Etter \xc3\xa5 ha unnsluppet et angrep fra piratene overtaler Arkana dem til \xc3\xa5 hjelpe med \xc3\xa5 finne kuren hun leter etter. Sammen reiser de s\xc3\xa5 rundt mellom strataene i b\xc3\xa5de tid og rom p\xc3\xa5 jakt etter en kur for Shagma, med piratene hakk i h\xc3\xa6l.'